Kas di Kòrsou

**Kas di Kòrsou** of **Curaçaohuis**, ofisialmente: **Gabinete di Minister Plenipotensiario di Kòrsou**, KGMC, ta e representashon ofisial di gobièrnu di Kòrsou na Hulanda, konforme Statuut pa Reino Hulandes. E minister plenipotensiario tin liderazgo general i ta wòrdu asistí pa un direktor y diferente hefe di departamentu.

## Historia
Entre 1955 i 2010, Kòrsou, komo parti di pais Antias Hulandes, tabata wòrdu representá na Hulanda dor di Gabinete di Minister Plenipotensiario di Antias Hulandes, mihó konosi komo *Antillenhuis*. E gabinete tabata situá na Badhuisweg 173 na Den Haag. Ku e disolushon di Antias Hulandes dia 10 di òktober 2010, e islanan konstituyente a disidí di separá i e funshonnan di minister plenipotensiario i di Antillenhuis a keda abolí. Na mes momentu ei, Kòrsou a instalá un propio minister plenipotensiario, ku sede den e mesun edifisio na Badhuisweg. E promé minister plenipotensiario di Kòrsou tabata Sheldry Osepa.

Na 2014, KGMC a sali for di esaki i, despues di un lokalidat temporal, a muda na 2015 pa dos edifisio monumental den sentro di Den Haag, Prinsengracht 63-65.

Na 2025, a habri e promé biblioteka di Kòrsou den su edifisio, kual a haña e nòmber *Biblioteka Diana Lebacs*.

Na febrüari 2026 promè minister Pisas a anunsiá un reorganisashon di e representashon na Kas di Kòrsou. Esaki en konekshon ku un situashon interno tenso na KGMC, kual a dura varios luna enserando, entre otro, akusashonnan kontra di Carlson Manuel i su retiro na yanüari 2026.

## Responsabilidatnan
Gabinete di Minister Plenipotensiario di Kòrsou ta representá interesnan di Kòrsou na Hulanda i den Union Oropeo; ta duna informashon aktualisá tokante Kòrsou; ta ofresé servisio i ta sostené stakeholdernan relashoná ku Kòrsou; ta sostené aktividatnan kultural i promové un imágen positivo di e isla. E tambe ta sirbi komo punto di kontakto na Hulanda pa konseho di minister y diferente ministerio i instansia gubernamental na Kòrsou.

E organisashon ta konsistí di e siguiente departamentu:
* Asuntunan General i Hurídiko - ta duna sosten riba tereno hurídiko i polítika di maneho
* Komunikashon i Informashon - ta encarga ku komunikadonan públiko i aktvidatnan di promoshon
* Rekrutamentu i Selekshon - ta duna informashon tokante posishonnan di trabou den sektor públiko na Kòrsou.

## Funshonnan klave
### Minister Plenipotensiario di Kòrsou

E minister plenipotensiario ta aktua komo representante di Kòrsou na Den Haag, sede di gobièrnu di Hulanda. E ta forma parti di Konseho di Minister di Reino, pero no ta forma parti di Konseho di Minister di Kòrsou. Esaki ta debí ku e no ta un 'minister den sentido estrikto'; e no ta responsabel na Parlamento di Kòrsou, sino ta raportá direktamente na e minister di Asuntunan General di Kòrsou, kual kartera ta generalmente den man di e promé minister.

### Direktor di KGMC
E direktor di KGMC tin un ròl di liderazgo den seno di Kas di Kòrsou i ta responsabel pa operashonnan diario komo pa maneho di personal. E ta sostené e minister plenipotensiario den su funshon i ta perkurá pa ehekushon di e maneho interno. 

For di òktober 2022, Xavier Prens ta sirbi komo direktor di KGMC. Durante su ousensia pa motibu di malesa Martha Semil a fungi komo remplasante di 18 di ougùstus 2025 te 1 di mart 2026.

## Karibe Hulandes
Aruba (desde 1986) i Sint Maarten (desde 2011) tambe tin su propio minister plenipotensiario ku un gabinete na Den Haag, ku meskos ku Kòrsou ta forma parti di Konseho di Minister di Reino. E tres representashon ta sirbi den kapasidat similar, kada uno representando su respektivo pais na nivel di Reino. E diferensia prinsipal ta relashoná ku estilo i enfoke di kada gabinete, dependiendo di e tamaño di e pais insular, su diaspora na Hulanda, i su prioridatnan diplomátiko.

## Mira tambe
* Antillenhuis
* Arubahuis
* St. Maarten House